อย่ากังวล! สธ.แจงยังไม่ชัด “BA.4-BA.5” รุนแรง แนะปชช.ฉีดวัคซีนกระตุ้นภูมิ
อธิบดีกรมควบคุมโรค ชี้แจงข่าว BA.4-BA.5 รุนแรงเดลตา ยังไม่มีข้อมูลยืนยันชัดเจนว่าจริงหรือไม่ มีเพียงผลให้ห้องทดลองเท่านั้น แนะประชาชนอย่าตื่นตระหนก และมาตรการส่วนบุคคลยังช่วยป้องกันโรคได้
อธิบดีกรมควบคุมโรค ชี้แจงข่าว BA.4-BA.5 รุนแรงเดลตา ยังไม่มีข้อมูลยืนยันชัดเจนว่าจริงหรือไม่ มีเพียงผลให้ห้องทดลองเท่านั้น แนะประชาชนอย่าตื่นตระหนก และมาตรการส่วนบุคคลยังช่วยป้องกันโรคได้
26 มิ.ย. 2565

ผู้สื่อข่าวรายงานว่า จากกรณีที่มีการเผยแพร่ข้อมูลผ่านสื่อโซเชียลว่า เชื้อโควิด-19 สายพันธุ์โอไมครอน BA.4 และ BA.5 มีความรุนแรงกว่าสายพันธุ์เดลตา 5 เท่า และมีอัตราเสียชีวิตสูงนั้น นายแพทย์โอภาส การย์กวินพงศ์ อธิบดีกรมควบคุมโรค ชี้แจงว่า เป็นข้อมูลที่ไม่มีหลักฐานและแหล่งที่มาที่น่าเชื่อถือ ขอให้ประชาชนอย่าวิตกกังวล แม้องค์การอนามัยโลกจะจัดให้เป็นสายพันธุ์ที่น่ากังวลและต้องเฝ้าระวัง (VOC lineages under monitoring :VOC-LUM) เนื่องจากความสามารถในการแพร่เชื้อเพิ่มขึ้น หลบภูมิคุ้มกันได้มากขึ้น แต่ยังไม่มีหลักฐานเพียงพอว่ามีความรุนแรงมากขึ้น
โดยองค์การอนามัยโลก ยังให้ความเห็นว่าต้องเฝ้าระวัง BA.5 อย่างใกล้ชิด เนื่องจากแอนติบอดีที่จะทำลายฤทธิ์ของเชื้อใช้ได้น้อย ยารักษาตอบสนองน้อยลง แต่ยังสรุปไม่ได้ว่ามีความรุนแรงเพิ่มขึ้นหรือไม่ ต้องรอข้อมูลเพิ่มเติม ขณะที่ฐานข้อมูลโลก GISAID พบ BA.5 สะสม 31,577 ตัวอย่าง ใน 62 ประเทศ มีแนวโน้มเพิ่มขึ้นจากร้อยละ 16 เป็นร้อยละ 25 ส่วน BA.4 พบสะสม 14,655 ตัวอย่าง แนวโน้มลดลงจากร้อยละ 16 เหลือร้อยละ 9
สำหรับประเทศไทยมีระบบเฝ้าระวังสายพันธุ์อย่างต่อเนื่อง ขณะนี้ยังพบ BA.4 และ BA.5 ในกลุ่มผู้เดินทางจากต่างประเทศในสัดส่วนสูงกว่าผู้ติดเชื้อในประเทศ และจะมีการศึกษาในผู้ป่วยอาการหนักว่ามีความสัมพันธ์กับ 2 สายพันธุ์นี้หรือไม่
ทั้งนี้แม้จะมีการผ่อนคลายมาตรการต่างๆ เพื่อให้ประชาชนสามารถดำเนินชีวิตได้ใกล้เคียงปกติและขับเคลื่อนเศรษฐกิจ แต่ขอให้มีการป้องกันตนเองที่เหมาะสม เพื่อช่วยป้องกันและลดความเสี่ยงจากการติดเชื้อทุกสายพันธุ์ นอกจากนี้การที่ประชาชนเข้ารับวัคซีนเข็มกระตุ้นเพื่อให้มีภูมิคุ้มกันสูงมากพอยังเป็นเรื่องที่สำคัญและมีความจำเป็น เพราะจะทำให้ช่วยลดความเสี่ยงการติดเชื้อและป้องกันอาการรุนแรงได้